**OBRAZLOŽENJE UZ PRIJEDLOG ODLUKE O PRIVREMENOJ ZABRANI**

**IZVOĐENJA RADOVA NA PODRUČJU OPĆINE MATULJI U 2026. GODINI**

Sukladno odredbi članka 132. stavka 1. Zakona o gradnji („Narodne novine“ broj 153/13, 20/17, 39/19, 125/19 i 145/24 – u daljnjem tekstu: Zakon) propisano je da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom, za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

Ovom Odlukom predlaže se privremena zabrana izvođenja građevinskih radova, što podrazumijeva sve zemljane radove koji se izvode uz uporabu građevinske mehanizacije te radove na izgradnji konstrukcije građevina, uključujući izradu temelja, ploča i podloga, zidova, greda, stupova, međukatnih konstrukcija, stubišta, rampi i krovnih konstrukcija.

Navedena zabrana se odnosi na izvođenje radova na stambenim, poslovnim i stambeno-poslovnim građevinama te jednostavnim građevinama, izuzev građevina javne i društvene namjene te infrastrukturnih građevina.

Zabrana izvođenja radova odnosi se na 2026. godinu, odnosno na razdoblje od 1. srpnja do 31. kolovoza 2026., s obzirom na to da se sukladno naprijed citiranom članku Zakona, privremena zabrana izvođenja radova određuje za iduću kalendarsku godinu.

Također se predlažu određena područja u kojima se privremeno zabranjuje izvođenje radova u 2026. godini i to na području naselja: Matulji, Rupa, Bregi, Rukavac, Jušići, Jurdani, Veli Brgud, Mučići i Zvoneća.

Kriterij za određivanje naselja u kojima će biti propisana zabrana utvrđen je temeljem popisa dostavljenog od strane Turističke zajednice Općine Matulji elektroničkom poštom od 8. rujna 2025. godine, u dijelu koji se odnosi na broj privatnih smještajnih kapaciteta. U obzir su uzeta sva naselja s više od 30 smještajnih kapaciteta (postelja).

Od zabrane izuzeta područja obuhvata radnih zona koje gravitiraju naseljima na koja se odnosi privremena zabrana izvođenja radova.

Sukladno članku 132. stavku 2. Zakona, zabrana se ne odnosi na građevine odnosno radove za čije je građenje ili izvođenje utvrđen interes Republike Hrvatske.

Zabrana se, nadalje, ne odnosi na uklanjanje građevina koje se provodi na temelju rješenja građevinske inspekcije ili odluke drugog tijela državne vlasti, kao ni na građenje građevina odnosno izvođenje radova u godini u kojoj je ova Odluka stupila na snagu.

Navedene radove moguće je izvoditi i za vrijeme trajanja privremene zabrane izvođenja radova.

Na Nacrt prijedloga Odluke zatražit će se mišljenje Turističke zajednice Općine Matulji.

O Prijedlogu Odluke provest će se savjetovanje sa zainteresiranom javnošću u trajanju od 30 dana.

OPĆINSKA NAČELNICA

Ingrid Debeuc v.r.

PRIJEDLOG

Na temelju članka 132. Zakona o gradnji („Narodne novine“ broj 153/13, 20/17, 39/19, 125/19 i 145/24) i članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15-pročišćeni tekst, 39/15, 7/18 i 6/21, 23/21 i 36/23) Općinsko vijeće Općine Matulji, na sjednici održanoj dana\_\_\_\_\_\_ 2025. godine, donosi

**ODLUKU**

**o privremenoj zabrani izvođenja radova u 2026. godini**

**Članak 1**.

Ovom Odlukom privremeno se zabranjuje izvođenje građevinskih radova, odnosno određuju vrste radova, vrste građevina, područje na kojem se primjenjuje zabrana, razdoblje kalendarske godine i vrijeme u kojemu se ograničava i privremeno zabranjuje izvođenje građevinskih radova, utvrđuju razlozi zbog kojih se u pojedinim slučajevima mogu izvoditi građevinski radovi, te određuje provođenje nadzora nad primjenom ove Odluke.

**Članak 2.**

(1) U smislu ove Odluke, pod građevinskim radovima koji se zabranjuju smatraju se svi zemljani radovi koji se izvode uz uporabu građevinske mehanizacije te radovi na izgradnji konstrukcije građevina, što uključuje izradu temelja, ploča i podloga, zidova, greda, stupova, međukatnih konstrukcija, stubišta, rampi i krovnih konstrukcija.

(2) Zabrana se odnosi na izvođenje radova na stambenim, poslovnim i stambeno-poslovnim građevinama te jednostavnim građevinama, izuzev građevina javne i društvene namjene te infrastrukturnih građevina.

**Članak 3.**

(1) Na području naselja Matulji, Rupa, Bregi, Rukavac, Jušići, Jurdani, Veli Brgud, Mučići i Zvoneća zabranjuje se izvođenje radova iz članka 2. ove Odluke u 2026. godini u razdoblju od 1. srpnja do 31. kolovoza.

(2) Zabrana izvođenja radova iz stavka 1. ovog članka ne odnosi se na poslovne zone R-1 i R-2 na području naselja Matulji, Radnu zonu R-6- Jušići na području naselja Jušići, Poslovnu zonu Jurdani na području naselja Jurdani, Poslovnu zonu Mučići II na području naselja Mučići i Poslovnu zona Rupa na području naselja Rupa.

**Članak 4.**

Na područjima i u razdoblju iz članka 3. stavka 1. ove Odluke, radovi se potpuno zabranjuju od 00:00 do 24:00 sata.

**Članak 5.**

Ova Odluka ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela državne vlasti,

3. građenje građevina, odnosno izvođenje radova u godini u kojoj je Odluka stupila na snagu.

**Članak 6.**

Nadzor nad provedbom ove Odluke provodi komunalni redar Općine Matulji.

**Članak 7**.

Ova Odluka stupa na snagu osmog dana od dana objave u „Službenim novinama Općine Matulji“.